Lanqas laħqu għaddew ġimagħtejn mir-rapport ta' Fitch, meta aġenzija ta' kreditu internazzjonali oħra, Moody's, irrimarkat ukoll b'mod pożittiv fuq il-qagħda ekonomika ta' pajjiżna. Fil-fatt, f'rapport li ppubblikat Moody's, ħareġ li pajjiżna żamm postu ma' ta' fuq fil-kategorija A, fl-iskala A Tlieta, filwaqt li ntqal li l-prospetti ekonomiċi għall-ġejjieni huma stabbli. Moody's qed tħares lejn is-sentejn li ġejjin bħala żmien li Malta se tkompli bit-tkabbir ekonomiku robust li jqarreb lejn l-4%. Dan it-tkabbir, ferm ogħla mill-medja Ewropea, se jkun qed jirrifletti fiż-żieda fl-impjiegi u fir-rata ta' nisa jaħdmu fost l-oħrajn, jgħid ir-rapport ta' Moody's. Moody's irrikonoxxiet l-impenn tal-Gvern li jżid il-kompetittività b'riformi importanti li kkontribwew biex pajjiżna għandu ekonomija reżiljenti filwaqt li l-investituri Maltin u barranin jimirħu fis-suq Malti. Moody's tmur anke pass aktar minn hekk u telenka li r-riformi ekonomiċi li daħlu riċentament se jsaħħu l-ekonomija stabbli li pajjiżna għandu u b'hekk Malta tkun kapaċi tindirizza l-isfidi ekonomiċi li jiffaċċja kull pajjiż f'dinja globalizzata. Fost l-isfidi li jissemmew hemm l-effett li l-Brexit jista' jkollu fuq it-turiżmu mir-Renju Unit, iżda hawn ukoll Moody's tgħid li l-influss ta' turisti li żdied minn destinazzjonijiet differenti kapaċi jikkumpensa għal dan. Ir-rapport tal-aġenzija ta' kreditu, li hi magħrufa li tagħmel rapporti retti mingħajr ma tħares lejn wiċċ ħadd, kellha kliem ta' tifħir ukoll għall-mod kif Malta qed tnaqqas id-dipendenza tagħha fuq iż-żejt u sors wieħed tal-enerġija. Dwar id-defiċit, Moody's innutat ukoll kif il-Gvern qed jilħaq il-miri tiegħu fejn, filwaqt li d-defiċit qed jibqa' jkun ikkontrollat, id-dejn nieżel taħt is-60% tal-Prodott Domestiku Gross, kif mitlub mir-regoli Ewropej. Dan kollu qed iseħħ fl-ambitu tat-tkabbir ekonomiku iżda wkoll fil-programmi innovattivi li għandu pajjiżna, fosthom dak taċ-ċittadinanza b'investiment. Moody's ħarset ukoll lejn miżuri oħra li ħa l-Gvern favur governanza fiskali aħjar u għalhekk uriet is-sodisfazzjon tagħha lejn l-Att Dwar ir-Responsabbiltà Fiskali introdott din is-sena. Qalet ukoll li l-banek Maltin huma b'saħħithom u l-metodoloġija ta' kif joperaw f'pajjiżna għenet mhux ftit biex Malta baqgħet b'ekonomija stabbli.